Else Winther Andersen (V), 2000-03-22:
Allerførst vil jeg gerne lige sige, at De Konservative selvfølgelig kan støtte forslaget, eftersom de er medforslagsstillere.
Men ordføreren havde ikke mulighed for at være til stede.
Vi vil godt med dette beslutningsforslag sætte de ældre selv, og man kunne måske for den sags skyld også sige de pårørende, i centrum, så de kan få opfyldt de ønsker, de har
med hensyn til deres bolig
Man kan også sige, at vi vil være med til at ophæve den sidste del af stavnsbåndet, så man nu både kan flytte til en anden kommune, men også flytte inden for kommunen.
Den gruppe ældre, vi taler om, er de svageste ældre, der ikke selv har kræfter til at sige fra eller til, og dem skylder vi at tage større hensyn til deres ønsker og behov, også om hvordan de ønsker at tilbringe deres sidste dage.
Jeg vil heller ikke lægge skjul på, at beslutningsforslaget her hænger utrolig meget sammen med beslutningsforslag nr. B 102 om kvalitetsudvikling.
Så vil jeg gerne komme med kommentarer til de forskellige ordførerindlæg inklusive ministerens.
Vores nye socialminister talte meget om det kommunale selvstyre og om, at man nu skal til at visitere ens over hele landet, og søreme om vi ikke også hørte noget om, at der er for få plejehjemspladser.
Det er faktisk første gang i 7 år, jeg har hørt en socialdemokratisk socialminister sige det, og det vil jeg tage ad notam, vil jeg nok sige.
Man har altid sagt, at det, man har lavet, var så godt.
Det var i orden, og der manglede ingenting, men så må det alligevel have været forkert.
Det andet om det kommunale selvstyre, og at man skal visitere ens over hele landet, blev sagt med nøjagtig de samme ord, men med omvendt fortegn, da vi havde debatten i 1991 om, at de ældre skulle have lov til at skifte kommune og flytte hen i nærheden af deres pårørende.
Det ville simpelt hen vælte hele systemet.
Og hvad er der sket på det område?
Der er ikke ret mange, der er flyttet, for det er jo rigtigt, at de ældre gerne vil blive i deres lokalområde.
Men de skal have muligheden, og hvorfor kan man så ikke give dem mulighed for også at få lov til at vælge inden for deres egen kommune?
Jeg synes, det i den grad er at gå ind og tage et ansvar for andre, at vi som medmennesker burde have meget svært ved at være det bekendt.
Hr. Villy Søvndal har jeg jo haft en disput med om selve indholdet i forslaget, men jeg synes, der var en lidt spændende udvikling i hr. Villy Søvndals svar, da han berørte spørgsmålet om andre boligformer for de ældre.
Det er ikke lige det, beslutningsforslaget her drejer sig om, men det lukker op for en debat, som vi somme tider har været lidt inde i rundtomkring i hjørnerne af salen, når vi har snakket ældrepolitik og pleje og bolig.
Den er gået på, om vi ikke skal have en diskussion om, hvorvidt vi har fundet den rigtige boligform, både for de svage ældre, vi har i dag, og for dem, der kommer i fremtiden, så jeg vil gerne kvittere for, at man ligesom lukker op her.
Det er ikke sikkert, at alt det, vi har i dag, er lige nøjagtig det helt rigtige.
Jeg vil sige tak til Dansk Folkeparti for støtten til beslutningsforslaget.
Fru Yvonne Herløv Andersen var netop inde på det, jeg også har talt om, nemlig at man gerne vil blive i sit eget lokalområde, så der ikke bliver den megen flytten.
Vi må erkende, at vi en gang til her fra Folketingets talerstol må nævne plejehjemmet »Lotte«, hvis overenskomst er sagt op af Københavns Kommune, fordi det ikke opfylder kravene om egne toiletter og deslige. Men det opfylder de krav, som de ældre ønsker, nemlig respekt for dem og den omsorg, de har brug for, og samtidig er jeg vidende om, at »Lotte« har den længste venteliste, der er her i området til et plejehjem. Hvis fru Yvonne Herløv Andersen har lyst, vil jeg meget gerne tage en tur med hende rundt på tilsvarende plejehjem under den samme organisation.
Det er nemlig rigtigt, at vi har brug
for en større fleksibilitet på dette område, som det også blev sagt fra CD's ordfører.
Jeg har været heroppe og stille spørgsmål til hr. Anders Samuelsen, og jeg kan ikke lade være med at gentage, at jeg synes, at der i den grad er vist en manglende respekt for de ældre.
Vi har ikke fremsat dette beslutningsforslag for ideologiens skyld eller for retorikkens skyld.
Vi har fremsat det, fordi vi har en respekt for de ældre.
Den debat, vi havde sidste vinter, kørte på hjemmehjælp.
I år kører den på forskellige former for problemer på plejehjemmene, og hvis det ikke er vores opgave herinde at begynde at se på, hvad det er, der er galt, kunne det jo i hvert fald være, at vi kunne være med til at hjælpe kommunerne med at løse de problemer.
Jeg vil gerne sige tak for fru Tove Videbæks positive holdning over for beslutningsforslaget og for det menneskesyn, der ligger til grund for det.
Det ligger jo meget tæt op ad menneskesynet hos forslagsstillerne til beslutningsforslaget.
Men vi kunne da give forslaget en chance og lade dem få lov til at prøve.
Så kunne det jo være, det viste sig, at vi fik nogle flere tilfredse ældre. Jeg tror nok, jeg har været rundt til alle ordførerne, og jeg vil sige tak for indlæggene og især tak til dem, der har været positive over for forslaget.
Jeg håber på, at vi kan få en positiv debat i Socialudvalget, og at vi fortsat kan være med til at flytte grænser hos dem, der på nuværende tidspunkt er meget negative over for forslaget.